Gren ville hemo dattorno ra cittè

Opera letiaia in zeneise de Pòulo Fuggetta

 Gren ville hemo dattorno ra Cittè 
Gren ville hemo dattorno ra Cittè 
re què venzan con l'arte ra natura, 
chi han sempre belle scioì, frute e verdura, 
e pareixi terrestri son chiamè,

e in queste ville hemo paraxi assè 
grendi e ben feti per architettura, 
con de fontanne belle otra mezura, 
de marmaro scorpìe e naturè.

Ma che ne zoa avei sì belle ville 
se quando è tempo goe no re poemo, 
perchè chiù n'hemo a Zena unna garia?

E conven che ra guardia in villa femo, 
perchè a trovà ne vennan corsè mille, 
ri què ne mennan, se dormimo, via

su fusta, ò su garia; 
e  homi e donne fuzze fan, 
ni a piggià braghe, ò camixette, stan,

che mostran quello ch'han: 
e se ben torre e guardie in villa femo, 
da ri corsè piggiase ancon vegghemo.

E intrà se ri veiremo 
dentro Zena, non che intri giardin, 
se à fà garie no tornemo infin.

Categorîa:Conponiménti in lìgure